
טיסה לחו"ל

המדריך לטייס החובב

הוכן על ידי שי בוים

מבוא

4X-CAB:
Vienna control form 4X CAB
Vienna control:
4X CAB go ahead
4X-CAB:
VFR flight to Vienna, over ABETI
Vienna control:
4X CAB radar contacts 32 miles south east of airport. 
Check your transponder, mode C is not working

(זה ידוע, אז מה? לא יקבל אותי? למה, מה קרה, סך הכל יכול לשאול  מה הגובה)

4X-CAB:
Transponder is working, 4X CAB
Vienna control:
Haaam…Haam…4X CAB confirm your altitude 4000 feet

(הוא ידע כל הזמן מה הגובה, קיבל אותו ודאי מהבקר ההונגרי, סתם מטריד)
4X-CAB:
Affirmative, 4000 feet, 4X CAB
Vienna control:
4X- CAB say your intention

(מה כונתו בלהודיע על כונתי?, כבר אמרתי לו שאני טס לוינה)
4X CAB:
My intention to land in Vienna, 4X CAB

Vienna control:
4X- CAB, are you familiar with VFR rout to Vienna?

(ברור שאני יודע, אמרו לי בארץ להגיע לדנובה ולטוס לאורכה

 מערבה, והמגדל כבר יתן לי הנחיות, הרי הוא רואה אותי ברדאר)
4X-CAB:
Affirmative, 4X CAB

Vienna control:
4X CAB, descend to 2000 feet QNH 1009, fly direct to 
PETRONELL, then to ORTH, report runway on site, over  
SCHONAU

(איפה הנקודות האלה?, לא מופיעות על מפת ג'פסן, מה עושים  עכשיו?)

הרעיון ברור, אמנם הטייס נחת בסופו של דבר בוינה, אך זאת רק בגלל אדיבותם וסבלנותם של הפקחים האוסטרים.
ללא טרנספונדר עם Mode C עובד, ללא ידיעת נתיב הכניסה לשדה ב-VFR, עם מזג אויר מסובך יותר ועם עומס מטוסים רב יותר, היה הטייס נשלח, ברוב כבוד, חזרה להונגריה. או יותר נכון, בכלל לא היה מקבל אישור להכנס למרחב וינה. 

אנחנו, הטיסים הפרטיים בארץ, מהווים גזע מיוחד בתעופה העולמית.

רובנו טיסי VFR של "סוף שבוע". כל השבוע עובדים במשך היום ובערב נהנים להגיב באתר התעופה (לצערנו רק באתר הזהוב יותר), ורק לקראת סוף השבוע -לא כל שבוע, יוצאים לטיסה בנתיבים המוגדרים גם בתואי וגם בגובה.

אמנם אנו מדברים בקשר באופן קבוע ויודעים איך להתנהג תחת פיקוח צמוד של הבקרים, אך השפה היא עברית, הנהלים שונים, ומפעם לפעם אנו גם יודעים "להסתדר", כמו זה שביקש להנמיך בנתיב כי הוא בתוך העננים, ולאור תשובתו של הפקח, שהאלטרנטיבה היחידה שעומדת בפניו היא לחזור לשדה ממנו המריא, חזר אליו מאור עיניו ובשמחה הודיע: "אני רואה את הקרקע".

מצפון ממזרח ומדרום אנו גובלים במדינות, שהאפשרות לטוס אליהן היא אפסית.

וכך, לא נותר לנו,במידה ואנו רוצים לפרוץ את הגבולות הצרים של המדינה, לצאת לכיוון מערב, מעל הים.

המכשול הראשון הוא כסף. כל השאר כבר לא חשוב. אם אין לך כסף לצאת לחו"ל, המכשולים הבאים לא משחקים תפקיד.

אך אם בכל זאת הצלחת לחסוך את הסכום הנדרש, ואם יש טיס נוסף שמוכן להתחלק אתך בהנאה ובתקציב, אזי עולה המכשול הבא, המסובך יותר- הפחד.
הפחד מפני טיסה מעל הים, הפחד מפני מזג אויר הפכפך, והגדול מכולם, הפחד מפני השלוב של הטסה, ניווט, התמצאות ודיבור בקשר בשפה האנגלית.

גם לדוברי אנגלית כשפת אם המצב לא פשוט, על אחת כמה וכמה לנו, שבקושי הצלחנו להיפטר מהמורה לאנגלית בסוף התיכון כל עוד רוחנו באפינו.  

אמנם יש רבים המעזים ומגיעים לקפריסין, ואליהם מצטרפים ה"נועזים" היוצאים לראלי משותף, המאורגן על ידי בודדים (שלא ישתמע שאני מזלזל בתופעה זו, ההפך הוא הנכון,

ואפילו יש לי הכבוד להשתתף כמעט כל שנה בראלי כזה), אך לצאת לטיסה ליעד רחוק, מטוס אחד עם שני טייסים, ואולי עם שני נוסעים, אפשר לספור על כף יד אחת או שתיים.

ההנאה בלהכין טיסה כזו, החוויה המהממת של הטיסה עצמה והסיפוק שלאחר הטיסה שהנה עשית את זה, סיפוק שהולך איתך חודשים, שווים, לנו הטייסים, כל מאמץ כדי להגשים את החלום- לטוס מעבר לים ליעד רחוק.

המדריך שהכנו, כדי להשפיע על הטיס המתלבט להגשים חלומו, מכונה על ידנו

"טיסה לחו"ל- המדריך לטיס החובב". כשמו כן הוא, מדריך שנכתב על ידי טיס פרטי חובב- לטיס חובב.  אם הוא יתרום אפילו במעט גם לטייסים ה"מסחריים" שבינינו, ואפילו למדריכים, הרי ששמחתנו תגבר שבעתיים. 

המדריך מבוסס על ניסיוננו עד היום (550 שעות טיסה), וכל הנתונים מתאימים למטוס חד מנועי, מנוע 300 כ"ס, מהירות מכשירית של 140 קשר, תצרוכת דלק של 15 גלון לשעה , ודלק לחמש וחצי שעות.

אנו תקווה שהנתונים המופיעים במדריך יבהירו, לטיס המעונין לצאת לחו"ל, מה עומד לפניו, יאפשרו לו לצמצם את חוסר הידיעה והחשיפה להפתעות, ויגבירו את בטחונו העצמי, כך שבסופו של דבר יאזור אומץ (וכסף) ויצא לטיסה ארוכת טווח לחו"ל.

כהערה אחרונה, ולפני שניגש לעניין, אנו רוצים להתוודות ששום דבר חדש לא הומצא על ידנו, הכל כבר נאמר ושונן לנו על ידי המדריכים בארץ.

כמו כן, גם אנחנו יודעים לטעות, ולכן כל זמן שלא טעינו יותר מדי, נא להגיב על הטעות בחיוך ולהביאה לידיעתנו. 

